text: Sæson for natur-brande
  20 april 2015 kl. 20.18
  Med solen og varmen kommer også de små naturbrande. I løbet af mandag har der været en god håndfuld af slagsen i Syd- og Sønderjylland. I ingen af tilfældene skete skader på fast ejendom.
  - Der opstår hvert år mange af den slags småbrande. Vi er kun indblandet i dem, hvor der sker større skader eller folk har optrådt uforsvarligt. F.eks. med bål i haven eller med en gasbrænder, siger vagtchef Ivan Gohr Jensen, Syd- og Sønderjyllands Politi.
  Hos Sydøstjyllands Politi i Horsens har de både søndag og mandag haft naturbrande på rastepladser.
  - Det er folk, der ryger en smøg og ikke tænker sig om, når de smider den, siger vagtchefen til TV SYD.
  Marts og ikke mindst april er normalt tørre måneder. Og vegetationen er ikke rigtig vågnet op af vinterdvalen. Det betyder, at der er meget letantændeligt materiale i haver og i skovene.
  Regulære forbud mod brug af åben ild er dog endnu langt ude.
  Men en varm og tør uge kan gøre det aktuelt.
  TV SYD har i dag registreret naturbrande i Tønder, Tinglev, Lunderskov og Rødding.
  